حجت الاسلام راجہ ناصرعباس جعفری :

آیت اللہ عیسیٰ قاسم پر آل خلیفہ کی آمر حکومت کے مظالم پراقوام عالم کی خاموشی قابل مذمت ہے

مجلس وحدت مسلمین پاکستان کے مرکزی سیکریٹری جنرل نے کہا : پاکستانی دفتر خارجہ بحرینی اور سعودی حکومتوں سے اپنے شہریوں سے برتے جانے والے شرمناک رویئے پر سفارتی سطح پر احتجاج کرے۔

خبر کا کوڈ: ۴۲۸۲۷۲

تاریخ: ۲۸ مرداد ۲۰۱۷ - ۱۲:۰۳

رسا نیوز ایجنسی کی رپورٹ کے مطابق مجلس وحدت مسلمین پاکستان کے مرکزی سیکریٹری جنرل حجت الاسلام راجہ ناصرعباس جعفری نے بحرین میں عوامی بیداری کی تحریک کو بزورطاقت روکنے اور آیت اللہ شیخ عیسیٰ قاسم کی بلاجواز نظر بندی اور جبری ملک بدری کی کوشش  کی مذمت کرتے ہوئے مرکزی سیکریٹریٹ سے جاری اپنے بیان میں کہا ہے کہ جمہوری جدوجہد ہر مملکت کے آئین میں جائز قرار دی گئی ہے، جسے ریاستی طاقت کے ذریعے روکنا غیر جمہوری اور غیر قانونی فعل ہے۔

انہوں نے وضاحت کرتے ہوئے کہا : نہتے بحرینی عوام اور ہردل عزیز مذہبی رہنماآیت اللہ عیسیٰ قاسم پر آل خلیفہ کی آمر حکومت کے مظالم پراقوام عالم کی خاموشی قابل مذمت ہے، جارح بحرینی حکومت کرائے کے قاتلوں کی مدد سے مظلوم عوام پر ظلم کے پہاڑ توڑ رہی ہے۔

انہوں نے بیان کیا : بحرینی عوام پر جاری آل خلیفہ حکومت کے جبر و استبداد کے پیچھے دراصل امریکی اور سعودی مفادات کارفرما ہیں ، حالیہ دنوں فتنہ پرست امریکی صدر ڈونلڈ ٹرمپ کی زیر قیادت ریاض میں ہونے والی نام نہاد اسلامی اتحادی ممالک کی کانفرنس کے بعد سے بحرین ، یمن اور خود سعودیہ عرب کے شیعہ نشین علاقوں العوامیہ وغیرہ میں مظالم میں تیزی دیکھنے میں آئی ہے۔

انہوں نے تاکید کرتے ہوئے بیان کیا : یمن ، بحرین اور سعودی عرب میں جاری پر امن عوامی حریت پسند تحریکیں اپنے اپنے فاسد ، جابر اور ظالم حکمرانوں کے آگے سرتسلیم خم نہیں کریں گی، دنیا بھر میں جمہوریت کے نفاذ کا ڈھول پیٹنے والی خلیجی شاہی حکومتوں نے خود اپنی ریاستوں میں عوام کو ووٹ کی طاقت سے محروم رکھا ہوا ہے۔

انہوں نے بیان کیا : مذہبی اقلیتوں کے ساتھ رواغیر انسانی سلوک کی جتنی سنگین مثالیں ہمیں سعودیہ عرب اور بحرین میں دکھائی دیتی ہیں اور کہیں نظر نہیں آتیں ، انسانی حقوق کا دم بھرنے والی تنظیمیں ، عالمی برادری، اوآئی سی اور اقوام متحدہ کی مشرق وسطیٰ اور خلیجی ممالک میں آمر حکومتوں کی جانب سے انسانیت سوز مظالم پر خاموشی اور تماش بینی قابل مذمت عمل ہے۔

حجت الاسلام راجہ ناصرعباس جعفری نے بیان کیا : پاکستانی دفتر خارجہ بحرینی اور سعودی حکومتوں سے اپنے شہریوں سے برتے جانے والے شرمناک رویئے پر سفارتی سطح پر احتجاج کرے۔/۹۸۹/ف۹۴۰/